สังคมข่าวหุ้น
*ภาวะกระทิงเข้าตลาดหุ้นไทย หลังจากที่อั้นกันมานาน แรงซื้อต่างชาติไหลทะลักเข้าแบบอั้นไม่อยู่ ผ่านแนวต้าน 1,600 จุดวานนี้ได้อย่างง่ายดาย งานไทยแลนด์โฟกัส ก็เริ่มขึ้นวานนี้ นักลงทุนต่างชาติให้ความสนใจอย่างล้นหลามกว่า  120 ราย  นางเกศรา มัญชุศรี กรรมการและผู้จัดการตลาดหลักทรัพย์แห่งประเทศไทย มั่นใจว่าตลาดหุ้นไทยยังไม่แพง เมื่อเทียบกับประเทศเพื่อนบ้านอย่างฟิลิปินส์ อินโดฯ และยังเตรียมไปโรดโชว์ประเทศสิงคโปร์ และออสเตรเลีย ในเดือนหน้าอีก ขณะที่แบงก์ชาติแกล้งหรี่ตา ทำมองไม่เห็นปล่อยเงินไหลเข้า และยืนยันว่าจะไม่มีมาตรการเพิ่มเติมสกัดเงินร้อนอีก แบบนี้ก็ทางสะดวก  ต่างชาติกลับมาซื้อสุทธิ กว่า  4.8 พันล้าน สถาบันร่วมวง อีก 5 พันกว่าล้าน ทำให้ดัชนีไปทำสถิติสูงสุดในรอบ 18 เดือน แนวต้านต่อไป 1,650 จุด
30 ส.ค. 2560

เกียรติก้อง ว่องไวยากร
*ทะลุ 1,600 จุดสบายๆ
*ภาวะกระทิงเข้าตลาดหุ้นไทย หลังจากที่อั้นกันมานาน แรงซื้อต่างชาติไหลทะลักเข้าแบบอั้นไม่อยู่ ผ่านแนวต้าน 1,600 จุดวานนี้ได้อย่างง่ายดาย งานไทยแลนด์โฟกัส ก็เริ่มขึ้นวานนี้ นักลงทุนต่างชาติให้ความสนใจอย่างล้นหลามกว่า  120 ราย  นางเกศรา มัญชุศรี กรรมการและผู้จัดการตลาดหลักทรัพย์แห่งประเทศไทย มั่นใจว่าตลาดหุ้นไทยยังไม่แพง เมื่อเทียบกับประเทศเพื่อนบ้านอย่างฟิลิปินส์ อินโดฯ และยังเตรียมไปโรดโชว์ประเทศสิงคโปร์ และออสเตรเลีย ในเดือนหน้าอีก ขณะที่แบงก์ชาติแกล้งหรี่ตา ทำมองไม่เห็นปล่อยเงินไหลเข้า และยืนยันว่าจะไม่มีมาตรการเพิ่มเติมสกัดเงินร้อนอีก แบบนี้ก็ทางสะดวก  ต่างชาติกลับมาซื้อสุทธิ กว่า  4.8 พันล้าน สถาบันร่วมวง อีก 5 พันกว่าล้าน ทำให้ดัชนีไปทำสถิติสูงสุดในรอบ 18 เดือน แนวต้านต่อไป 1,650 จุด
*กลุ่มแบงก์ เป้าใหญ่ของกองทุน และต่างชาติ ตัวที่ยังแลกการ์ด ก็มีหลายตัว อย่าง TMB ของเฮียบุญทักษ์ หวังเจริญ  กสิกรไทยของเสี่ยปั้น รวมทั้งกรุงไทย ราคายังพอเล่นได้ หากเศรษฐกิจฟื้นตัว กลุ่มนี้จะมาก่อนกลุ่มอื่นๆ นักลงทุนจึงควรทยอยเก็บไว้ในพอร์ต รอจังหวะเซ็งลี้หาเงินเที่ยวช่วงปลายปี ขณะที่หุ้นขนาดใหญ่กลุ่มธนาคาร มองสัญญาณดีดกลับจากภาวะ Oversold ปัจจุบันราคาของหุ้นในกลุ่มธนาคารส่วนมากปรับตัวลงมาสร้างฐานนานกว่า 4 สัปดาห์
*กลุ่มพลังงานนำโดยปตท. เป็นแม่เหล็กใหญ่ ดูดเงินทุนต่างชาติเข้า ปิโตรเคมี และโรงกลั่น มีโอกาสฟื้นตัวในช่วงฤดูเฮอร์ริเคน  ส่งผลให้ค่าการกลั่น  และราคาแก๊สโซลีนพุ่งขึ้นแรง   ภายใต้การบริหารของเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ ที่วางหมากให้ทั้งกลุ่มปตท.  PTTEP  PTTGC  และ TOP  เติบโตอย่างมั่นคง ใครชอบหุ้นบลูชิพกลุ่มนี้ก็ทยอยเก็บไว้ได้
*หุ้น BTS ของคีรี กาญจนพาสน์ ประธานกรรมการบริษัท บีทีเอส กรุ๊ป โฮลดิ้ง วิ่งสู้ฟัด หลังจากที่ประกาศปรับขึ้นค่าโดยสารรถไฟฟ้า งานนี้รายได้เข้าอีกเยอะ เพราะเป็นเส้นทางหลักของกรุงเทพฯ  ราคาพื้นฐานเป็น 9.38 บาท จากการปรับราคาค่าโดยสารขึ้นในครั้งนี้
*สมโภชน์ อาหุนัย ประธานเจ้าหน้าที่บริหาร บมจ.พลังงานบริสุทธิ์ จับมือ กฟน. เปิดตัวสถานีชาร์จแห่งแรกที่สยามพารากอนเมื่อต้นเดือน ส.ค. และต่อไปจะเปิดบริเวณสยามสแควร์ในเดือนหน้า  EA มีสัญญากับเจ้าของที่  ได้แก่ ห้างสรรพสินค้า คอนโดมิเนียมระดับไฮเอนด์ เปิดสถานีกว่า 400-500 แห่ง ด้วยมีค่าใช้จ่ายราว 0.5 ล้านบาท/สถานี (6 หัวชาร์จ) ทำให้คาดว่า EA จะต้องมีรถยนต์ไฟฟ้าแบบใช้แบตเตอรี่เพียงอย่างเดียว (BEV) และยานยนต์ไฟฟ้าไฮบริดปลั๊กอิน (PHEV) เข้ามาใช้บริการสัปดาห์ละ 52 คันต่อสถานีถึงจะคุ้มทุน  EA  ราคาเป้าหมายที่ 43 บาท
*MINT  รับรางวัลอีกแล้ว พอล เคนนี่ ประธานเจ้าหน้าที่บริหาร เดอะ ไมเนอร์ ฟู้ด กรุ๊ป ในนาม บริษัท ไมเนอร์ อินเตอร์เนชั่นแนล หรือ   MINT รับรางวัล “Thailand’s Top Corporate Brand Values awards 2017” อีกแล้ว 2 รางวัลซ้อนในหมวดธุรกิจอาหารและเครื่องดื่ม จาก ศาสตราจารย์ ดร.บัณฑิต เอื้ออาภรณ์ อธิการบดีจุฬาลงกรณ์มหาวิทยาลัย ในงาน Thailand’s Top Corporate Brand Values 2017
*ชูชาติ เพ็ชรอำไพ ประธานกรรมการบริหาร บมจ.เมืองไทย ลิสซิ่ง หรือ MTLS ไม่ยอมปล่อยเวลาให้เสียเปล่า เดินสายโรดโชว์อย่างต่อเนื่อง ล่าสุดเตรียมเปิดโรงแรมเรเนซองส์  ต้อนรับนักวิเคราะห์ กองทุนในประเทศ  เพิ่มน้ำหนักลงทุนในหุ้น MTLS   หลังจากเติบโตปีละ 30-40% ทำสถิติสูงสุดใหม่ต่อเนื่อง
*BEM  ของเฮียปลิว รับอานิสงส์อีกแล้ว หลังอาคม เติมพิทยาไพสิฐ รัฐมนตรีว่าการกระทรวงคมนาคม เผยมติครม. ไฟเขียวโครงการระบบตั๋วร่วม (E-ticket) รถไฟฟ้า 4 สาย “แอร์พอร์ตเรลลิงก์-สีเขียว-สีม่วง-สีน้ำเงิน” ก่อนเดินหน้าเจรจาผู้ประกอบการถือหุ้นตั้งบริษัทตั๋วร่วม งานนี้นอกจากเชื่อม 1 สถานีก่อนหน้านี้ ยังได้แชร์ของรถไฟฟ้าสายอื่นอีกสบายตัวไปเลย
*มหากาพย์ รถเมล์เอ็นจีวี ล่าสุดสุรเดช ทวีแสงสกุลไทย กรรมการผู้จัดการใหญ่และประธานเจ้าหน้าที่บริหาร บมจ.ช ทวี หรือ CHO ยังแบ่งรับแบ่งสู้ ว่าจะเข้าประมูลรถโดยสารปรับอากาศใช้เชื้อเพลิงก๊าซธรรมชาติ (NGV) 489 คัน หรือไม่  โดยอยู่ระหว่างรอดูการปรับเปลี่ยนเงื่อนไขทีโออาร์ให้มีความคุ้มค่าต่อการลงทุนก่อน บริษัทก็จะเข้าร่วมประมูล แต่หากไม่คุ้มค่าต่อการเข้าลงทุนก็จะไม่ร่วมประมูล โดยคาดว่า TOR ฉบับใหม่จะออกมาในเดือน ต.ค.นี้